*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Ιανουαρίου 1989

για την έγκριση ειδικού προγράμματος στον τομέα του γάλακτος και γαλακτοκομικών προϊόντων που γνωστοποίησε η ισπανική κυβέρνηση βάσει του κανονισμού (ΕΟΚ) αριθ. 355/77 του Συμβουλίου της 15ης Φεβρουαρίου 1977

(Το κείμενο στην ισπανική γλώσσα είναι το μόνο αυθεντικό)

(89/127/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 5,

Εκτιμώντας:

ότι η ισπανική κυβέρνηση υπέβαλε στις 23 Ιουλίου 1987 ειδικό πρόγραμμα για τον τομέα του γάλακτος και γαλακτοκομικών προϊόντων και παρέσχε συμπληρωματικά στοιχεία στις 8 Δεκεμβρίου 1987 και στις 3 Μαΐου 1988·

ότι ο στόχος του ειδικού αυτού προγράμματος είναι ο εξορθολογισμός και η προσαρμογή της μεταποίησης και εμπορίας του γάλακτος και γαλακτοκομικών προϊόντων, έτσι ώστε να αυξηθεί η ανταγωνιστικότητα του τομέα και να αυξηθεί η αξία της παραγωγής του· ότι επομένως, αποτελεί πρόγραμμα με την έννοια του άρθρου 2 του κανονισμού (ΕΟΚ) αριθ. 355/77·

ότι δεδομένης της ανάγκης παροχής στους καταναλωτές προϊόντος μεγαλύτερης διάρκειας, θα ήταν σκόπιμο να επεκταθεί στο τμήμα Β μέρος Β1 σημείο 11α στοιχείο α) των κριτηρίων της Επιτροπής (3) για την επιλογή σχεδίων που θα χρηματοδοτηθούν βάσει του κανονισμού (ΕΟΚ) αριθ. 355/77, ώστε να συμπεριληφθούν στο πρόγραμμα επενδύσεις σχετικά με το γάλα UHT υπό τον όρο ότι υπάρχουν δυνατότητες διάθεσης σύμφωνα με το παραπάνω σημείο των κριτηρίων·

ότι, δεδομένης της κατάστασης της αγοράς γάλακτος, η έγκριση του προγράμματος δεν μπορεί να συμπεριλάβει επενδυτικά σχέδια τα οποία θα είχαν ως αποτέλεσμα αύξηση του δυναμικού μεταποίησης γάλακτος, εκτός εάν υπάρχουν αποδεικτικά στοιχεία ότι ανάλογες επενδύσεις ισοδυνάμου δυναμικού έχουν κλείσει· επενδύσεις που αφορούν βούτυρο, ορό γάλακτος σε σκόνη, γάλα σε σκόνη, βουτυρέλαιο, λακτόζη, καζεΐνη ή καζεϊνούχα προϊόντα· επενδύσεις που αφορούν άλλα προϊόντα που περιλαμβάνονται στις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, τα οποία δεν μπορούν να δικαιολογηθούν με τη δεδομένη κατάσταση της αγοράς·

ότι η έγκριση του εν λόγω προγράμματος δεν αφορά επενδύσεις που έχουν σχέση με τον ορό γάλακτος εκτός από τις επενδύσεις εκείνες που αφορούν τη διαδικασία συμπύκνωσης του παραπροϊόντος αυτού για να χρησιμοποιηθεί σε ζωοτροφές·

ότι η έγκριση του εν λόγω προγράμματος δεν θα επιτρέψει τη χρηματοδότηση ευρύτερων δαπανών που δεν έχουν άμεση σχέση με ένα από τα επιλέξιμα προϊόντα, παρά μόνο για τα μέρη εκείνα τα οποία αφορούν προϊόντα που συμπεριλαμβάνονται στα προαναφερθέντα κριτήρια·

ότι η έγκριση του εν λόγω προγράμματος δεν μπορεί να συμπεριλάβει επενδύσεις στον τομέα της έρευνας και της ανάπτυξης ·

ότι η έγκριση του προγράμματος αυτού θα επιτρέψει μόνο τη χρηματοδότηση των σχεδίων εκείνων με σημαντικό οικονομικό μέγεθος·

ότι η έγκριση του εν λόγω προγράμματος δεν επεκτείνεται σε επενδύσεις που αφορούν τα προϊόντα που δεν περιλαμβάνονται στον κατάλογο του παρατήματος ΙΙ της συνθήκης·

ότι το πρόγραμμα περιλαμβάνει ικανοποιητικά στοιχεία, όπως περιγράφονται στο άρθρο 3 του κανονισμού (ΕΟΚ) αριθ. 355/77, ώστε να αποδεικνύεται ότι μπορούν να επιτευχθούν οι στόχοι που τίθενται στο άρθρο 1 του εν λόγω κανονισμού, όσον αφορά τον τομέα του γάλακτος και γαλακτοκομικών προϊόντων στην Ισπανία·

ότι ο κατ' εκτίμηση χρόνος που απαιτείται για την εφαρμογή του εν λόγω προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το πρόγραμμα για τη μεταποίηση και εμπορία του γάλακτος και των γαλακτοκομικών προϊόντων που υπέβαλε η ισπανική κυβέρνηση στις 23 Ιουλίου 1987, για το οποίο παρασχέθηκαν και συμπληρωματικά στοιχεία στις 8 Δεκεμβρίου 1987 και στις 3 Μαΐου 1988 βάσει του κανονισμού (ΕΟΚ) αριθ. 355/77 του Συμβουλίου.

2. Η έγκριση αυτή δεν αφορά επενδύσεις για:

- αυξήσεις του δυναμικού μεταποιημένου γάλακτος, εκτός εάν αποδεικνύεται ότι έχουν κλείσει ανάλογες επενδύσεις ισοδυνάμου αποτελέσματος,

- βούτυρο, ορό γάλακτος σε σκόνη, γάλα σε σκόνη, βουτυρέλαιο, λακτόζη, καζεΐνη ή καζεϊνούχα προϊόντα,

- άλλα προϊόντα που περιλαμβάνονται στις δαπάνες του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων που δεν μπορούν να δικαιολογηθούν με τη δεδομένη κατάσταση της αγοράς,

- ορό γάλακτος, εκτός από τη διαδικασία συμπύκνωσής του για τις ζωοτροφές,

- δαπάνες που δεν έχουν άμεση σχέση με ένα από τα επιλέξιμα προϊόντα,

- έρευνα και ανάπτυξη,

- την παρασκευή προϊόντων που δεν αναφέρονται στο παράρτημα ΙΙ.

3. Η έγκριση του εν λόγω προγράμματος καλύπτει επίσης επενδύσεις που έχουν σχέση με το γάλα UHT.

Άρθρο 2

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 31 Ιανουαρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 167 της 26. 6. 1987, σ. 1.

(3) ΕΕ αριθ. C 79 της 26. 3. 1987, σ. 3.